|  |
| --- |
| System for kvalitetssikring |

1. Fagskulen Vestland – System for kvalitetssikring.



 1.1 Innleiing

Fagskulen sitt kontinuerlege kvalitetsarbeid er forankra i fagskulen si leiing og styre. Fagskulen skal i tråd med HTA involvere tilsette og i tråd med lov om høyere yrkesfaglig utdanning involvere studentar i kvalitetsarbeidet. System for kvalitetssikring er fagskulen sitt verktøy for å gjennomføre kvalitetsarbeid. Systemet skal følgje opp den overordna kvalitetspolitikken og sørgjer for at retning gitt gjennom nasjonale, regional og lokale styringsdokument vert følg opp. Av systembeskrivinga går det fram korleis kvalitetsarbeidet skal gjennomførast, kven som har ansvar for å følgje opp ulike rutinar og prosessar og rapporteringslina. Gjennom kvalitetsarbeidet skal fagskulen årleg utarbeide ei kvalitetsmelding og ein mål- og tiltaksplan for å sikre kvaliteten i utdanninga. Måla skal også sjåast i samanheng med fagskulen sin strategi.

Fagskulen skal systematisk innhente informasjon frå studentar, tilsette, representantar frå yrkesfeltet og andre relevante kjelder for å vurdere kvaliteten i den einskilde utdanning. Resultata frå fagskulen sin internkontroll i høve til om fagskulen ivaretek krava til akkrediteringa skal vere ein del av grunnlaget for å vurdere kvaliteten ved fagskulen jf. fagskulelova § 9 tredje ledd bokstav f.  Kvar einskild utdanning skal gjennomføre ledelsens gjennomgang kvert år, etter oppsett mal. Utdanningane skal ha jamleg interne revisjonar for å sikre at ein etablerer ein god KS kultur. Ansvaret for dette ligg på utdanningsleiar, som har det som ein del av stillingsinstruksa si.

Kunnskap frå kvalitetsarbeidet skal nyttast for å rette opp sviktande kvalitet og vidareutvikle kvaliteten i utdanningane. Fagskulen skal fatte vedtak om tiltak for betring og utvikling av kvaliteten og gjennomføre desse innan rimeleg tid. Fagskulen skal informere studentorganet om resultata av kvalitetsarbeidet.

System for kvalitetssikring er eit overordna styringsdokument som legg grunnlaget for korleis fagskulen skal arbeide med kvalitetsutvikling av utdanningane. Systemet gir retning for å arbeide systematisk, analytisk og aktivt med å undersøke tilhøva kring kvalitet og for å rapportere og setje iverk tiltak. Kvalitetssikringssystemet består også mellom anna av styringsdokument, rutinar, retningsliner, samt system for å melde avvik, forbetringsforslag og uønska hendingar. Nokre utdanningar har også andre tilleggskrav, dette gjeld dei sertifikatgjevande utdanningar ved dei maritime utdanningsstadene ved skulen. Ved desse utdanningane er tilleggspunkta forankra i STCW konvensjonen og systemet er bygd opp etter standaren i DNV sin MTP (DNVGL-ST-0029 june 2017).

Det systematiske kvalitetssikringsarbeidet tar utgangspunkt i følgjande prosess:



1.2 Læringsbane og kunnskapsgrunnlag

NOKUT omtalar heile studenten sitt liv på lærestaden, frå opptak til mottatt vitnemål, for studenten sin læringsbane. Ein vellykka læringsbane tener på samspel med andre, og den einskilde students læringsbane er summen av deltaking i alle desse fellesskapa. Gode læringsbanar er kjenneteikna av at studentane er medviten om eigen læring, og utviklar ein sunn læringsstrategi.

Vidare definerer NOKUT at gode læringsbaner:

* vert skapa i samspel mellom studentar, fagtilsette, støttetenester, arbeidsliv, fag- og yrkesorganisasjonar og samfunnet elles
* gjer studentane medviten om eigen læring og gode læringsstrategiar
* har eit inkluderande og motiverande læringsmiljø og ein godt fungerande tilbakemeldingskultur
* inneber moglegheita for mobilitet mellom lærestader i inn- og utland

Læringsbanen som NOKUT omtalar vil vere eit bakteppe for kvalitetsarbeidet ved Fagskulen i Vestland.

1.2.1 Kunnskapsgrunnlag

Fagskulen sitt kunnskapsgrunnlag bygger på erfarings- og utviklingskompetanse i arbeidslivet, samt relevant forsking. Fagskulen skal i nært samarbeid med yrkesfeltet utvikle og formidle spesialisert yrkeskompetanse tilpassa ny teknologi, utviklingstrekk og behov i samfunns- og arbeidsliv.

2.0 Kvalitetsområder

Fagskulen skal analysere og vurdere kvaliteten i utdanningane gjennom 7 kvalitetsområder som kvar for seg vil gje informasjon om kvaliteten ved viktige driftsområde for å sikre god kvalitetsoppfølging. Gjennom analyse av dei 7 kvalitetsområda skal fagskulen også vurdere den totale kvaliteten ved fagskulen og sjå på samanhengar mellom kvalitetsområda. Sviktande kvalitet i eitt kvalitetsområde kan forklare og gje viktig informasjon om sviktande kvalitet i eit anna kvalitetsområde. Analysane av kvart kvalitetsområde skal summerast i eigne rapporter, og i tillegg skal det utarbeidast ein total rapport basert på dei 7 kvalitetsområda som vil inngå i fagskulen sin kvalitetsmelding til styret. Ved kvart kvalitetsområde er det fastsett kvalitetsindikatorar som vil vere ein del av analysane som vert gjort.



2.1 Opptakskvalitet

Opptakskvalitet er knytt til studentane sine forkunnskapar og føresetningar som studentane har med seg når dei startar på eit studium. Studentane sine forkunnskapar er viktig for ny læring og for å få en best mogleg start på utdanninga. På bakgrunn av dette er det avgjerande å sikre at skulen rekrutterer studentar med riktig startkompetanse, og studentar som har høg motivasjon og gjennomføringsevne.

Vurdering av opptakskvaliteten ved fagskulen er såleis ein viktig del av å vurdere kvaliteten ved utdanningane og sikre studentane sitt læringsutbytte. Høg opptakskvalitet vil bidra til betre gjennomstrøyming, og talet på søkjarar ved utdanningane vil også kunne belyse etterspurnad frå arbeidslivet og yrkesrelevans. Vidare har fagskulen også eit ansvar for å sikre søkjarane sine rettar gjennom gode opptaksprosessar og at det vert gitt god informasjon om utdanningane, søkjeprosessen og opptaket.

Etter kvart opptak skal fagskulen gjere ein analyse og vurdering av opptaket basert på data om studentane sitt opptaksgrunnlag, poengnivå, eventuelle klager på opptak og talet på søkjarar.

**Kvalitetsindikatorar**

* Tal på søkjarar
* Gjennomsnittleg poengsum for kvar utdanning
* Opptaksgrunnlag
* Demografisk fordeling
* Klager på opptak

2.2 Rammekvalitet

God infrastruktur med lokale, hjelpemiddel og undervisningsutstyr som er tilpassa fagskulen sin utdanningsaktivitet er viktig for å sikre eit godt læringsmiljø og læringsutbytte. Fagmiljøets kompetansenivå og den utdanningsfaglege kompetansen er også viktig og inngår i ramma for utdanningane.

Rammekvaliteten vert vurdert på bakgrunn av resultata frå student- og lærarundersøkingane, undervegs-undersøkingane og data frå avvikssystemet.

**Kvalitetsindikatorar**

* Tal faglege årsverk totalt
* Andel fagleg årsverk i fast stilling
* Andel fagleg årsverk frå relevant arbeidsliv
* Fagleg tilsette sin utdanningsfaglege kompetanse
* Tal studentar (heiltidsekvivalentar) per fagleg årsverk
* Studentane sin tilfredsheit med lokale og undervisningsutstyr (infrastruktur)
* Studentane sin oppleving av læringsmiljø
* Fagleg tilsette sin oppleving av læringsmiljø

2.3 Programkvalitet

Programkvalitet er knytt til designa av sjølve studietilbodet – studie- og emneplanar, arbeids- og undervisningsformer, og vurderingsformane. Eit godt samansett studieprogram er kjenneteikna av gode og relevante læringsutbytteomtaler som er på riktig nivå i NKR. Vidare er programmet tilpassa faget sin eigenart og har eit godt samsvar mellom læringsutbytteomtaler og undervisnings- og vurderingsformer. Utvikling og vidareutvikling av studieplanar føreset eit godt samspel mellom studentar, fagleg tilsette, administrasjon, arbeidslivet, arbeidslivsorganisasjonar og samfunnet elles. Studieplanane skal legge til rette for god læring og for at studentane oppnår eit godt læringsutbytte. Studieplanane skal ha høg yrkesrelevans for å sikre at læringsutbyttet studentane oppnår er i tråd med samfunnet sitt behov.

Vurdering av programkvalitet vert gjort på bakgrunn av student-, lærar-, og sensorundersøkingane, samt tilbakemeldingar frå fagråda ved utdanningane. Data om gjennomføring og karakternivå inngår også i evalueringa, saman med resultat frå internkontroll.

**Kvalitetsindikatorar**

* Studentane sin tilfredshet med utdanningstilbodet
* Fagleg tilsette sin tilfredshet med utdanningstilbodet
* Fagråda sin tilfredshet med utdanningstilbodet og yrkesrelevansen
* Oppnådd læringsutbytte (gjennomstrømming og karakternivå)
* Evaluering av undervisnings- og arbeidsformer knytt til læringsutbyttet
* Evaluering av vurderingsformer knytt til læringsutbyttet

2.4 Undervisningskvalitet

Undervisningskvalitet omhandlar kvaliteten på læringsarbeidet og omfattar både kvalitet på formidling og studentane sin eigen innsats. God undervisningskvalitet avhenger av både motiverte studentar og lærar som nytter gode læringsmetodar og har høg utdanningsfagleg kompetanse. I tillegg til pedagogisk kompetanse og didaktikk omhandlar utdanningsfagleg kompetanse om evna til å legge til rette på riktig nivå og med relevant yrkesfagleg profil. Samspelet mellom studentar og fagleg tilsette i høve til val av undervisnings- og læringsformer kan bidra til at studentane føler eigarskap til sin læring. Lærarar er også avhengig av kollegarettleiing og eit fagleg fellesskap for å evaluere og drøfte utdanning.

Vurdering av undervisningskvalitet vert basert på student- og lærarundersøkingane, samt undervegs undersøkingane knytt til tilfredshet med undervisning og læringsmetodar, samt grad av studentmedverknad.

**Kvalitetsindikatorar**

* Studentane sin vurdering av undervisning
* Studentane sin vurdering av rettleiing
* Studentane sin vurdering av grad av studentmedverknad
* Lærarane sin vurdering av undervisninga og rettleiinga

2.5 Resultatkvalitet

Resultatkvalitet omhandlar emne- og eksamensresultat, studentane sin progresjon og studentane sitt læringsutbytte i høve til måla i studieplanen. Korleis studentane vert vurdert er også avgjerande for om studentane oppnår eit tilfredsstillande læringsutbytte og resultat. Resultatkvalitet må også vurderast i samanheng med opptakskvalitet og rammekvalitet.

Vurdering av resultatkvalitet vert gjort på bakgrunn av studentane sine karakterresultat, gjennomføringsgrad og progresjon, talet på uteksaminerte studentar, samt opptaks- og rammekvalitet.

**Kvalitetsindikatorar**

* Studentane sine karakterresultat; snitt og fordeling
* Gjennomføringsgrad ved utdanningane
* Gjennomføring på normert tid
* Studiepoeng per student (heiltidsekvivalent)
* Fråfall

2.6 Relevanskvalitet

Utdanningane ved fagskulen skal vere relevant for arbeidslivet og samfunnet elles i dag og i framtida, og studentane må få det læringsutbyttet som er viktig for framtidig deltaking i arbeidslivet. For å sikre god yrkesrelevans er det viktig med fora som er eigna for å auke samhandling med arbeidslivet og betre kvalitet, relevans og fleksibilitet i utdanningstilbodet. Fagskulen har etablert fagråd med representantar frå arbeidslivet ved kvar utdanning for å sikre yrkesrelevans, kvalitet og fleksibilitet i utdanningane. Fagråda er eit viktig element i vidare utvikling av utdanningane, og i utviklinga av nye utdanningar. Vidare er det viktig at lærarane har oppdatert yrkeskompetanse slik at undervisninga er i tråd med det som arbeidslivet etterspør.

Vurdering av relevanskvalitet vert gjort på bakgrunn av student- og lærarundersøkingane, samt tilbakemeldingar frå fagråda.

**Kvalitetsindikatorar**

* Fagråda sine vurdering av yrkesrelevans
* Studentane sin vurdering av yrkesrelevans
* Lærarane sin vurdering av yrkesrelevans
* Lærarane sin vurdering av eigen fagkompetanse

2.7 Styringskvalitet

Styringskvaliteten er skulen sin evne til å styre kvalitetssikring og kvalitetsutvikling, samt sikre forankring av kvalitetsarbeidet i hele institusjonen. For å sikre ein sterk styringskvalitet er det viktig med tydeleg og god forankring av kvalitetsarbeidet i leiinga, administrasjonen og i lærarkollegiet. Vidare er det viktig med ein tydeleg ansvars og oppgåvefordeling slik at kvalitetsarbeidet ved fagskulen går kontinuerleg.

Vurdering av styringskvaliteten vert gjort på bakgrunn av forankringa i leiinga og ved institusjonen. Vidare vert kvalitetsprosessane gjennom skuleåret evaluert på bakgrunn av rapportar og referat i samband med kvalitetsarbeidet, og den totale kvalitetsmeldinga. Den årlege mål- og tiltaksplanen vert også evaluert i høve til gjennomføring og måloppnåing.

**Kvalitetsindikatorar**

* Forankring i leiinga
* Prosessevaluering
* Oppfølging av mål- og tiltaksplan

**Aktivitetar i Kvalitetsarbeidet gjennom året.**

|  |  |
| --- | --- |
| **Aktivitetar i kvalitetssikringsarbeidet** | **Ansvarleg** |
|  Møte med lokal student råd (Fire møter i året) | Utdanningsleiar/Prorektor utdanning |
| Møte i fagråda/ Spørjeskjema næringslivet (Fire møter i året) | Utdanningsleiar /Prorektor utdanning |
| Studiebarometeret (En gang i året) | Utdanningsleiar/Rektor |
| Spørjeskjema – pedagogisk personale | Utdanningsleiar/Prorektor  |
| Spørjeskjema – Sensorane.  | Rektor |
| Studieplansrevisjonar | Utdanningsleiar/Prorektor |
| Samanfatte data til kvalitetsmeldinga Møte i fagråda  | Rektor/leiinga/stab/adm.Avdelingsleiarane/fagkoordinator |
| Arbeid med kvalitetsmeldinga ved avdelingane og i administrasjonen  | Rektor/leiinga/stab/adm. |
| Utarbeide kvalitetsmelding og mål- og tiltaksplan   | Leiinga/stab/adm. |
| Medarbeidarsamtalar/utviklingssamtalar | Leiarar m/personalansvar  |
| Leiinga si gjennomgang | Utdanningsleiarar  |
| Interne revisjonar | KS leder/Utdanningsleiar  |

3.0 Kvalitetsmeldinga

Fagskulen skal årleg legge fram ein kvalitetsmelding for styret som viser analyser og vurderingar av dei 7 kvalitetsområda, samt resultata frå student-, lærar- og sensorundersøkingane og tilbakemeldingane frå fagråda.

Kvalitetsmeldinga er styret og fagskulen sitt verktøy for å synleggjere kvaliteten i utdanningane og avdekkje områder som trenger oppfølging, i tillegg til å synleggjere skulen sin oppfølging av tidlegare mål og tiltak.

Kvalitetsmeldinga saman med forslag til mål- og tiltaksplan vert lagt fram for styret i desember kvart år. Det vert gjeve ein presentasjon av funn knytt til kvalitetsområda.

4.0 Ansvarleg og ansvarsområde

|  |  |
| --- | --- |
| **Ansvarleg** | **Ansvarsområde** |
| **Styret** | Har det overordna ansvaret for kvalitet og yrkesrelevans i fagskuleutdanningane. Skal, på bakgrunn av årleg kvalitetsmelding, gi fagskulen klare styringssignal/vedtak om tiltak.   |
| **Rektor/leiinga/stab** | Drifte/utvikle verktøy for innsamling av informasjon (spørjeskjema etc.). Har ansvar for det daglege kvalitetsarbeidet ved fagskulen og ansvar for å informere tilsette og studentar om kvalitetssikringssystemet.  Organisere innsamling, rapportering og analyse av informasjon om kvaliteten ved utdanningstilboda ved fagskulen. Skal systematisk henta inn tilbakemeldingar frå aktuelle bransje/eksterne. Følgje opp resultat og analyse av evalueringar i ei kvalitetsmelding til styret.  På vegner av styret revidere studieplanane ved fagskulen på bakgrunn av dei årlege tilbakemeldingane frå studentar, tilsette og arbeidsliv. Rektor meldar endringar til styret i samband med tiltaksplan. Legge fram forslag til forbetringstiltak og mål for neste skuleår i ein mål og tiltaksplan.   |
| **Undervisningspersonalet** | Har det daglege ansvaret for å følgje opp kvalitetssikringsarbeidet i undervisninga og sørgje for kvalitet i eige arbeid. Skal gi ei skriftleg framstilling av eiga vurdering av utdanninga (spørjeskjema).  |
| **Sensor** | Skal gi ei skriftleg vurdering av utdanninga (spørjeskjema)   |
| **Studentane** | Skal årleg gi sin vurdering av utdanningstilbodet (spørjeskjema). Skal bidra til betring av kvaliteten ved å nytte tilgjengelege arenaer for dialog med skuleleiing og medstudentar (t.d. studentråd).  |
| **Arbeidsliv/eksterne** | Skal delta i fagråd med fagskulen, og svara på spørjeundersøking som vert sendt ut.  |

5. **Arbeids og læringsmiljø**

I tråd med god arbeidsgjevarpolitikk og HMS arbeid har rektor fleire møtepunkt gjennom året for å kunne diskutere og drøfte problemstillingar kring arbeids og læringsmiljø. Desse møtepunkta er forankra i HTA, AML og lov om høyere yrkesfagleg utdanning.

Rektor ved Fagskulen Vestland har gjennom året faste møter med
- Studentrådsleder 1 gang i månaden
- Medverkingsmøter, møte med dei sju organisasjonane ved Fagskulen ein gong i månaden (drøftingar og informasjon) Tilsettingar, økonomi, skulerute og ev arbeidstidsordningar
- (L)AMU fem møter i året Hovudverneombod (HMS arbeidet, arbeidsmiljø, sjukemeldingar med meir)
- Eigen miljøkoordinator som arbeidar med kjeldesorteringsordningar og anna miljørettaarbeid

Kryssreferanser

|  |  |
| --- | --- |
|   |   |

Eksterne referanser

|  |
| --- |
|   |